Regeringen hævder, at den er grøn, og Venstres naturordfører forsikrede så sent som i april, at det grønne nationalregnskab »er noget af det, vores regering rigtig gerne vil«. Men i al stilhed har regeringen nu fjernet finansieringen af samme grønne nationalregnskab i sit finanslovsforslag.

Det er hykleri.

Det grønne nationalregnskab belyser sammenhængen mellem økonomi og miljø og giver således politikerne og offentligheden indblik i de miljø- og klimamæssige omkostninger ved politiske tiltag. Prisen for drifte er 3,5 mio. kr. årligt. Det er forsvindende lidt i finanslovssammenhæng.

Men alligevel har økonomiminister Simon Emil Ammitzbøll (LA) forklaret sig med økonomiske hensyn. »Generelt ønsker regeringen at være tilbageholdende med at spendere borgernes penge«, skrev han i en mail til Information.

Efter at regeringen har foreslået skattelettelser for 23 mia. kr., er det en meningsløs påstand, at 4,5 mio. kr. til det grønne nationalregnskab udgør et problem. Sandheden er snarere, at regeringen ønsker at kunne gennemføre miljøforværrende tiltag uden at skulle stå til regnskab for det. Hvilket kan være belejligt, hvis man har givet landbruget lov til at udlede mere kvælstof eller ønsker at nedsætte registreringsafgiften på biler.

Venstres klimaordfører, Thomas Danielsen, har forklaret i Deadline på DR2, at partierne jo bare kan stille folketingsspørgsmål om de miljømæssige konsekvenser af politiske tiltag og få svar fra ministerierne. Men før kom oplysningerne fra en uafhængig institution, nemlig Danmarks Statistik.

Nu er Folketinget overladt til de samme ministerier, som arbejder for at indfri regeringens målsætninger. Og som Finansministeriet netop har demonstreret med sine beregninger af en HK'ers gevinst ved de foreslåede skattelettelser, er ministerierne parat til at tilpasse tal og fakta, så de bedst muligt understøtter den førte politik.

Vi har set, hvordan regeringen gjorde det vanskeligere for oppositionen at kritisere forringelserne af overførselsindkomsterne ved at fjerne den årlige redegørelse for, hvor mange danskere der er faldet under fattigdomsgrænsen.

Og vi har set, hvordan den standsede Irakkommissionens arbejde og forsøgte at modsætte sig en skattekommission, der kunne tilvejebringe oplysninger, som kunne bruges imod fremtrædende medlemmer af regeringspartierne.

Viden er magt, og uvidenhed fører til afmagt. Det er regeringen klar over, og den er tilsyneladende parat til at holde Folketinget og offentligheden i uvidenhed for at styrke sin egen position.

I en tidligere version af denne leder fremgik det, at den årlige udgift til driften af det grønne nationalregnskab er 4,5 mio. kr. Udgiften er imidlertid 3,5 mio. kr., som det fremgår nu.